West Vancouver (Britská Kolumbia)

West Vancouver je okres v kanadskej provincii Britská Kolumbia. Býva v ňom 42 131 obyvateľov. Jeho park Cypress Provincial Park je jedným z miest, kde sa v roku 2010 konali XXI. Zimné olympijské hry.

Okres je súčasťou regionálneho okresu Metro Vancouver, leží na severozápad od Vancouveru, na severnom brehu fjordu Burrard Inlet a úžiny Howe Sound. West Vancouver susedí s okresom North Vancouver. 

V okrese West Vancouver sa nachádza jedno z prvých nákupných stredísk v Kanade, Park Royal Shopping Centre.

Okres West Vancouver je často označovaný za najdrahšie sídlo v Kanade, spolu s Westmountom, mestom na predmestí Montrealu a Torontským predmestím Oakville.

West Vancouver bol v roku 2006 vyhlásený za hlavné mesto kultúry v Kanade.

Dejiny

Okres West Vancouver bol zapísaný do registra 15. marca 1912, po tom, čo sa oddelil od mesta North Vancouver. Prvé voľby sa v ňom konali 6. apríla 1912. V novembri 1938 bol pre automobilovú dopravu slávnostne otvorený most Lions Gate Bridge, čo umožnilo rýchly rast okresu, dovtedy dostupného iba s využitím kompy. Niektoré domy v okrese West Vancouver sú z obdobia 20. a 30. rokov 20. storočia, no väčšina v súčasnosti stojacich budov pochádza zo 70. a 80. rokov.

Časová os
1792  Kapitán George Vancouver pomenoval Point Atkinson
1872  James Blake získal predkupné právo na prvých 65 hektárov pôdy
1875  Prvý maják v Point Atkinson
1898  Francis Caulfeild bol vysadený na brehu u Skunk Cove
1903  Jack Thomas, dezertér z anglického námorníctva Royal Navy, pôvodom z Walesu, bol prvým bielym osadníkom na území terajšieho okresu West Vancouver. Poskytoval prvý prevoz do Vancouveru na lodi
1905  John Lawson, miestny vodca komunity, sa usadil pri ulici 17th street
1908  Postavené prvé mólo, Hollyburn Pier
1909  Založenie spoločnosti West Vancouver Transportation Company, ktorá zabezpečovala prepravu po vode do Vancouveru
1909  Nárast obchodu s nehnuteľnosťami, pozemky sa predávali od 450 CAD až po 4 500 CAD
1910  Postavenie vodovodu u Caulfeild a Ambleside
1911  Prvá základná škola a presbyteriánsky kostol v Dundarave
1912  Okres West Vancouver sa odtrhol od mesta North Vancouver
1912  Počet obyvateľov dosiahol čísla 1 500
1912  Prvé komunálne voľby
1912  Mestská rada vymenovala Johna Tearea a F.H. Kettlea za policajných komisárov
1914  Prvé známe sídlo, osada Salishov v Sandy Cove
1914  Železnica Pacific Great Eastern Railway v prevádzke
1914  Plukovník Albert Whyte vyvíja snahu o zmenu názvu White Cliff City na Whytecliff
1915  Postavené mólo Dundarave Pier
1915  Cesta Marine Drive bola oficiálne otvorená premiérom Richardom McBrideom
1916  Svoju činnosť začala autobusová spoločnosť West Vancouver Municipal Transport
1922  Energetická spoločnosť BC Hydro začala poskytovať elektrinu
1924  Začalo sa s číslovaním domov
1926  Cesta Marine Drive je rozšírená do osady Horseshoe Bay
1926  Town Planning Act zakázal vytváranie nových priemyselných prevádzok, čím vytvoril čisto obytnú zónu s minimom stavebných pozemkov
1927  Postavená stredná škola Inglewood High School
1928  Sprevádzkované priame telefónne spojenie do Vancouveru
1930  Povinné používanie žúmp
1930  Iba 48 zo 100 kilometrov ciest v okrese je spevnených
1931  Dan Sewell otvoril svoj prístav na Whytecliff Lodge
1932  1 600 akrov zakúpených A.R. Guinnessom - British Pacific Properties
1934  Prvé policajné auto v okrese
1936  Pošta Hollyburn Post Office je postavená na rohu ulíc 17th street a Marine Drive
1938  Most Lions Gate Bridge je dokončený, otvorený je 29 mája. Jeho výstavba stála 6 miliónov CAD
1947  Prevádzka kompy bola pozastavená potom, čo o ňu po dokončení mosta poklesol záujem
1950  Otvorená knižnica West Vancouver Memorial Library. Knižnica požičiava viacej kníh na osobu, ako iné knižnice v Kanade
1950  Je otvorené obchodné stredisko Park Royal Shopping Centre, prvé obchodné stredisko v Kanade
1954  Otvorená budova Public Safety Building. V jej pristoroch sídlil policajný a požiarny zbor okresu West Vancouver
1959  Úprava územného plánovania umožnila výstavbu ďalších 78 obytných domov v Ambleside
1961  Sú postavené Crescent Apartments, prvé výškové obytné budovy v okrese West Vancouver
1962  Obchodné stredisko Park Royal Shopping Centre je uzavreté
1963  Mýto na moste Lions Gate Bridge je 1 apríla zrušené
1967  Požiarna zbrojnica bola postavená na rohu ulíc 16th street a Fulton Avenue. Policajný zbor okresu zostáva v budove Public Safety

Priemysel
Okres West Vancouver nemá podľa zákona žiadny priemysel.

Parky a miesta na rekreáciu
West Vancouver je obytnou zónou, v ktorej je veľa obyvateľov na penzii, pracuje doma, alebo v neďalekom Downtowne vo Vancouveri. Línia 25 blokov na ulici Marine Drive slúži ako obchodná zóna, na ktorej sú obchody, malé kancelárie a úrady, garáže, čerpacie stanice, reštaurácie a banky. Táto oblasť je známa ako Ambleside, jeden blok domov je oddeľuje od oblasti, známej ako Dundarave. V okrese West Vancouver sa nachádza obchodné stredisko Park Royal Shopping Centre, ktoré bolo otvorené v 50. rokoch a bolo prvým obchodným strediskom v Kanade. Zaberá 2 km  oboch strán ulice Marine Drive pri meste North Vancouver. Park Royal je tiež najväčšie obchodné stredisko na pobreží North Shore a autobusové nádražie pre autobusy Blue Bus a TransLink. 

V okrese sa nachádza veľa atrakcií, vrátane zjazdovky na Cypress Mountain v parku Cypress Mountain Provincial Park, ktorá bude jednou zo športovísk počas Zimných olympijských hier v roku 2010. Park Ambleside Park a 15 blokov dlhé nábrežie West Vancouver Seawall sú tiež populárnymi miestami pre miestnych obyvateľov s rodinami a turistov. Park Whytecliff Park je označovaný za jedno z najlepších miest pre hlbinné potápanie v západnej kanade. V okrese je veľa menších parkov, ako napríklad Lighthouse Park v Point Arkinson, s úžasným výhľadom na Downtown Vancouveru a úžinu Strait of Georgia.

V okrese West Vancouver je niekoľko verejných športovísk, vrátane 18 jamkového golfového ihriska, kúpaliska, klziska, basketbalových a tenisových kurtov, skateboardingových parkov a značného počtu verejných parkov. V okrese je tiež park Cypress Provincial Park, s cestami pre horské bicykle a veľkými zjazdovkami pre lyžiarov a snowboardistov.

Demografia

Obyvateľstvo
Podľa sčitania ľudu v roku 2001 má okres West Vancouver 41 425 obyvateľov. Má druhý najvyšší percentuálny podiel osôb vo veku 65 rokov a vyššie v Britskej Kolumbii, keď do tejto kategórie spadá 22 percent jeho obyvateľov, v porovnaní s 13 percentami vo zvyšku provincie. Medzi päť najčastejších zamestnaní v okrese West Vancouver patria technické služby, obchod s nehnuteľnosťami, zdravotná starostlivosť, financie a poisťovníctvo a vzdelávacie služby a školstvo.

Vierovyznanie
 Ateisti 29,3 %
 Anglikáni 17,5 %
 Protestanti 17,5 %
 Rímskokatolíci 13,7 %
 Moslimovia 5,9 %
Zdroj: Sčítanie ľudu v roku 2001

Jazyk
 Angličtina 74,5 %
 Francúzština 0,9 %
 Neoficiálne jazyky 23,7 %

Prvých 5 neoficiálnych jazykov
 Čínština 28,8 %
 Perzština 19,2 %
 Nemčina 11,6 %
 Kórejčina 4,9 %
 Francúzština 3,5 %

Doprava
Okres West Vancouver spravuje najstarší funkčný verejný dopravný systém v Kanade. Sieť Blue Bus - Modrých autobusov je jediným okresným verejným dopravným systémom v regionálnom okrese Metro Vancouver, aj keď je súčasťou TransLinku, siete verejnej dopravy v regionálnom okrese a cestovné lístky sa dajú použiť aj v iných autobusoch.

BC Ferries zaisťuje spojenie po vode s odchodmi z Horseshoe Bay vo West Vancouveri do Nanaima, Bowen Islandu a pobrežia Sunshine Coast.

Okolitá príroda
West Vancouver je známy svojimi parkmi, ako napríklad parkom Cypress Provincional Park, ktorý poskytuje výhľad na sieť fjordov Howe Sound a oblasť regionálneho okresu Metro Vancouver. Celý okres West Vancouver leží na svahoch pohoria Pobrežné vrchy. Z väčšiny domov v okrese je výhľad na Vancouverov ostrov, Lower Mainland a Howe Sound.

Životná úroveň
V okrese sa nachádza niekoľko veľmi veľkých a drahých nehnuteľností a domov. Niekedy sú tu domy ocenené a predané aj za sumu 20 miliónov C$. V roku 2006 bola priemerná cena za dom vyše 1 250 000 C$, 70 percent domov malo cenu vyššiu ako 1 milión C$. West Vancouver je často označovaný za najdrahšie sídlo v Kanade, aj keď Westmount, mesto na predmestí Montrealu a Torontské predmestie Oakville sú týmto titulom tiež označované. 40 percent mužskej populácie a 18 percent ženskej populácie v roku 2000 zarobilo viac ako 60 000 C$. Celkový priemerný príjem je 86 253 pre mužov a 37 133 pre ženy, takmer dvojnásobok priemerného príjmu v provincii. Viac ako 50 percent obyvateľov okresu má celkový rodinný príjem aspoň 90 000 C$.

Školstvo
Štátne školy spravuje School District 45 West Vancouver.

Externé odkazy
 Oficiálna stránka okresu West Vancouver 
 Múzeum a archívy okresu 
 Modré autobusy okresu West Vancouver 

Mestá v Britskej Kolumbii
Prístavné mestá v Kanade